《题并头牡丹图》
明代·李昌祺

诚斋天潢尊，游艺妙通玄。名花擅国色，尽向毫端传。

莹其冰玉擅，粲若云锦鲜，朵重干不弱，蒂比葩相联。

红嫣白嫩孰可拟，二乔初嫁争芳妍。娉婷窈窕俱有倾世貌，浅颦轻笑并立偎香肩，含情含娇深自怜。

绛杏绯桃总粗俗，掩面却走羞婵娟。始信摹写精，笔底造化全。

能令欲拆未拆蕊，顷刻烂熳轩窗前。抽萌固弗藉雨露，赋质政尔烦丹铅。

狂蜂窥图屡往返，痴蝶侧目频留连。从尔四序更迭开依然，写成便带长生缘。

荣悴不许覆载专，伊谁承恩得之戚畹钱。焚香正冠再拜，展向素壁悬。

方知运思巧，直夺真宰权，永为宝玩垂千年。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。